google/wiki40b huggingface dataset:
אורן ביטון

קריירה

אורן ביטון נולד וגדל ביישוב עתלית, שיחק כדורגל בקבוצות הילדים של הפועל חיפה, וכשהיה בן 15 הצטרף למחלקת הנוער של הפועל חיפה. ב-10 במאי 2014 ערך ביטון את הופעת הבכורה שלו במדי הקבוצה הבוגרת של המועדון, כשעלה כמחליף בהפסד 1–2 למכבי פתח תקווה במסגרת ליגת העל. בעונה שלאחר מכן הפך ביטון לחלק מהסגל הרחב הקבוע של הקבוצה הבוגרת ורשם שבע הופעות במסגרת גביע הטוטו ועוד תשע הופעות בליגת העל, ברובן עלה כמחליף מהספסל.
בתחילת עונת 2015/2016 הושאל ביטון להפועל נצרת עילית מהליגה הלאומית, וב-17 באוגוסט 2015 ערך את הופעת הבכורה שלו במדי הקבוצה בהפסד 0–4 להפועל עפולה במסגרת גביע הטוטו. ב-11 באפריל 2016 כבש ביטון את שער הבכורה שלו בקריירה, בניצחון 4–1 על הפועל עפולה. ובסך הכל כבש בעונה זו שני שערים ב-35 הופעות בליגה.
ב-15 ביוני 2016 חתם ביטון על חוזה לארבע עונות בעירוני קריית שמונה מליגת העל. ב-20 באוגוסט 2016 ערך את הופעת הבכורה שלו במועדון, בניצחון 1–0 על מ.ס. אשדוד. בעונת 2016/2017 היה אחד המצטיינים בקריית שמונה, וב-14 במרץ 2017 הוחתם לחמש עונות בהפועל באר שבע ששילמה עבורו לקריית שמונה 2.8 מיליון שקלים. עם פתיחת עונת 2017/2018 הצטרף ביטון לבאר שבע, וב-29 ביולי 2017 ערך את הופעת הבכורה שלו במועדון, כשפתח בהרכב בניצחון 3–0 על הפועל אשקלון במסגרת גביע הטוטו. בעונה זו בישל ביטון תשעה שערים, ובסופה זכה עם הקבוצה באליפות.

נבחרת ישראל

לזכותו של ביטון שער אחד בארבע הופעות במדי הנבחרת הצעירה של ישראל. במרץ 2018 זומן לראשונה לסגל הנבחרת הבוגרת, אך טרם ערך הופעת בכורה.
פאול פואהלו פון ברלוג

תחילת דרכו

פואהלו נולד ב-21 בפברואר 1856 בעיר ברלוג שהשתייכה אז לאימפריה האוסטרית. כיום נמצאת העיר בתחומי קרואטיה המודרנית. הוא היה בנו של הגנרל מיכאל פואהלו פון ברלוג, וכבר מילדותו הועידה לו משפחתו קריירה צבאית. הוא למד באקדמיה הצבאית בווינה, ובשנת 1877 הפך ללויטננט. בין השנים 1880-1882 הוא השתתף בקורס ארטילריה מתקדמת בווינה, וסיים את לימודיו בהצטיינות. בנובמבר 1882 הוא הועלה לדרגת אובר-לויטננט, ומשנת 1886 עד שנת 1892 שימש כמדריך באקדמיה הצבאית הטכנית.
בספטמבר 1892 הוא מונה לקצין מטה בדיוויזיה ה-3 בלינץ, ובמאי 1893 הועלה לדרגת מיור. בנובמבר 1895 הוא הועלה לדרגת אוברסט-לוטננט. באפריל 1895 קיבל פיקוד על הרגימנט ה-55 בטרנופול. במהלך שנים אלה הוא זכה לתשבחות מפי מפקדיו, ובמיוחד הודגש הכישרון שלו כמאמן. בשנת 1905 הוא מונה למפקד בריגדת החי"ר ה-50 בווינה, והועלה לדרגת גנרל-מיור. במאי 1909 הועלה לדרגת פלדמרשל-לוטננט, בספטמבר 1910 קיבל פיקוד על דיוויזיית הלנדוור ה-46 בקרקוב, באוקטובר 1912 הועבר לקורפוס החמישי בברטיסלאבה. בנובמבר 1913 הועלה לדרגת פלדצוגמייסטר.

אחריתו

לאחר פרישתו הוא עבר לגור בממלכת יוגוסלביה, אולם מכיוון שנותר נאמן לבית הבסבורג, קיבל רק פנסיה קטנה. הוא עבר בסופו של דבר לווינה שבאוסטריה, ומת ב-12 באוקטובר 1926. גופתו הועברה ללינץ, ונערכה לו לוויה מכובדת בנוכחות חבריו וקציניו לשעבר.
אליזבת אמליה, רוזנת הסן-דרמשטדט

ביוגרפיה

אליזבת אמליה נולדה ב-20 במרץ 1635 בגיסן שהשתייכה לרוזנות הסן-דרמשטאדט, לגאורג השני, רוזן הסן-דרמשטאדט, ולסופיה אלאונורה מסקסוניה, בתם של יוהאן גאורג הראשון, הנסיך הבוחר מסקסוניה ומגדלנה זיבילה, דוכסית פרוסיה. אליזבת אמליה הייתה נערה מאוד יפה, והיא חונכה על ידי אמה שהייתה לותרנית אדוקה.
ב-3 בספטמבר 1653 התחתנה אליזבת אמליה עם פיליפ וילהלם, הנסיך הבוחר מפפאלץ, ממנו נולדו לה 17 ילדים. זמן קצר אחר חתונתה המירה אליזבת אמליה את דתה לקתולית, בנוכחות ארכיבישוף קלן מקסימיליאן היינריך מבוואריה. נישואי השניים היו מאושרים, וביחד הם טיפחו את הנסיכות ובנו הרבה כנסיות ומנזרים. ב-4 באוגוסט 1709 מתה אליזבת אמליה בנויבורג על הדנובה, והיא בת 74 שנים.
אלה (מיתולוגיה)

אֵלה היא הצורה הנשית, הנקבית, למושג אל. אלות מופיעות בתרבויות רבות, ובעיקר בדתות פוליתאיסטיות ודואותאיסטיות, אשר מאמינות בזוג אלים יחיד - אל ואלה.
אל הוא, לפי אמונתם של אנשים רבים, ישות עליונה השולטת בעולם. בדרך כלל מייחסים לאל ידיעה של המתרחש בעולם וכוחות להשפעה על העולם. האנשים המאמינים באל מתחלקים בין מונותאיסטים המאמינים בקיום אל אחד, לבין פוליתאיסטים המאמינים בריבוי אלים.
האמונה בקיומה של אלה, ישות אלוהית עצמאית שהמגדר המיוחס לה הוא נקבה, התקיימה בפוליתאיזם בלבד, בעוד הדתות המונותאיסטיות מתייחסות לאל כאל גוף זכרי או נייטרלי.
על אף שהיהדות והנצרות הן דתות מונותאיסטיות, ובהן מקום לאל אחד (שבמגדרו אינו נקבי), גם בדתות אלה רמזים לצורה נקבית של האל: ביהדות קיים מושג ה"שכינה", ובנצרות קיים מושג "רוח הקודש" שהיא חלק מהשילוש הקדוש של "האב, הבן ורוח הקודש".
בכינוי "אלה" משתמשים כיום גם כדי לכנות נשים המתקרבות בתכונותיהן, באופן מטאפורי, לדמות אלוהית ונשגבת. אזכורים לכך מופיעים בספרות, למשל, אצל שייקספיר ב"חלום ליל קיץ" כפיתוי, אך גם כביטוי להערצת הגבר את האישה.
מערת שוקבא

מערת שוקבא היא מערה קרסטית גדולה ואתר ארכאולוגי-פרהיסטורי הנמצא במדרון הצפוני של ואדי א-נאטוף (נחל נטוף, יובל של נחל איילון), מדרום לכפר שוקבא, בהרי בנימין, כ-14 ק"מ מצפון-מזרח ללוד. במערה זו התגלתה לראשונה תרבות חומרית ייחודית שנקראה התרבות הנאטופית על שם ואדי א-נאטוף.

החפירות ותוצאותיהן

המערה התגלתה לראשונה לחוקרים בשנת 1924 בזכות האב אלכסיס מאלון, שעבד אז בסניף המכון האפיפיורי למקרא בירושלים. ב-1928 נערכה במקום חפירה ארכאולוגית על ידי משלחת בריטית בניהולה של דורותי גארוד.
נובואוקראינקה

היסטוריה

העיר הוקמה ב-1769 בשם פבלובו, ב-1813 שמה שונה לפבלובסק וב-1902 היא קיבלה את שמה הנוכחי. נובואוקראינקה קיבלה מעמד של עיר ב-1938.
ב-1857 ביישוב התגוררו 6,346 תושבים. ב-1869 דרך העיר עברה מסילת רכבת שחיברה את אודסה עם קרמנצ'וג ובנובואוקראינקה בנו תחנת רכבת וזה תרם להתפתחותה.
בזמן מלחמת רוסיה-טורקיה של 1877–1878 בעיר פעל בית חולים צבאי.
ב-5 באוגוסט 1941 העיר נכבשה על ידי הגרמנים ושוחררה על ידי הצבא האדום ב-17 במרץ 1944.

קהילה יהודית

פרק זה לוקה בחסר. אנא תרמו לוויקיפדיה והשלימו אותו.
גבר מי שנשאר אחרון

עלילה

בראשית הסדרה אנו עוקבים אחר מעלליה של משפחת בקסטר- משפחה כל-אמריקאית, כשבראשה ניצב איתן אב המשפחה מייק אותו מגלם טים אלן. בסדרה, מייק עומד גם בראש חנות לציוד ספורט וציד, ומכהן גם בתור ראש מחלקת השיווק שלה, לצד הבעלים אד אותו מגלם הקטור אליזונדו. את כל זאת הוא מתמרן, תוך כדי גידול שלוש בנותיו, קריסטין, מנדי, ואיב, יחד עם אשתו ונסה. הוא משתדל לעשות זאת עם עקשנות אבהית, שמירה על ערכיו השמרניים, וחיוך.
אטאלנטה (כדורגל)

היסטוריה

מועדון הכדורגל נוסד בשנת 1907 על ידי מהגרים שווייצרים ובתחילת דרכו שונה שם הקבוצה מספר פעמים. שם הקבוצה ייחודי שכן נהוג שהקבוצה נקראת על שם העיר ממנה היא מגיעה, אך אטאלנטה נקראת על שם דמותה של אטאלנטה מהמיתולוגיה היוונית. סמל הקבוצה עוצב אף הוא לפי אותה דמות.
אטאלנטה הצטרפה לליגה האיטלקית ב-1929, ובשנת 1937 העפילה לראשונה לסרייה א', אך ירדה לאחר עונה אחת בלבד. בשנת 1940 חזרה אטאלנטה לליגה הבכירה ושיחקה בה במשך 19 שנים רצופות. אחרי עונה בודדת בליגת המשנה שבה אטאלנטה לסריה א', ושוב הצליחה להישאר בה לאורך זמן, עד לשנת 1973, משם התנדנדה הקבוצה בין שתי הליגות הבכירות. ההישג הבולט ביותר של הקבוצה הוא הזכייה בהגביע האיטלקי ב-1963. הישגים נוספים של אטאלנטה היו בשנת 1988, אז הצליחה הקבוצה להעפיל עד לחצי גמר גביע המחזיקות, ורבע גמר גביע אופ"א בעונת 1991. בין השחקנים המפורסמים ביותר ששיחקו באטאלנטה ניתן למצוא את פיליפו אינזאגי (בעונת 1996/1997) וכריסטיאן ויירי (בעונת 2008/2009).
בעונת 2018/19 סיימה הקבוצה במקום השלישי בסרייה א' והעפילה לשלב הבתים של ליגת האלופות בפעם הראשונה בתולדותיה.
עדווה

היסטוריה

ריצ'רד פאנקהארסט סבור שהשם עדווה ניגזר מצמד המילים בתיגרינית "עדי" ו"ווה/וואה" שפירושו "המקום/הכפר של וואה/ווה". ה"אווה" היא קבוצה אתנית המוזכרת במונומנטום אדוליטנום.
פרנסיסקו אלווראז רשם שמשלחת דיפלומטית, פורטוגזית, עברה דרך עדווה באוגוסט 1520 שאותה הוא מכנה "בית הקדוש מיכאל".
העיר השיגה חשיבות רק עם כינונה של גונדר כבירת אתיופיה בשנת 1635, וזאת מפני ששכנה על הדרך שבין גונדר והים האדום כפי שהעיר ג'יימס ברוס].
אביחי קצין

ביוגרפיה

אביחי קצין נולד ברעננה לאחת מן המשפחות המייסדות של העיר. למד בבית הספר היסודי הממלכתי דתי "יבנה" ברעננה, לאחר מכן המשיך לחטיבת הביניים קריית יעקב הרצוג בכפר סבא, והשלים את לימודיו התיכוניים במדרשיית נועם. בהמשך עבר לישיבת ההסדר כרם ביבנה. כשהיה במסלול ישיבות ההסדר, שירת בחיל השריון ולחם במלחמת לבנון הראשונה, כנהג טנק מגח ונפצע במהלך המלחמה פציעה שגרמה לו לאבד את רגלו, כאשר פגז (שלא התפוצץ) פגע ברגלו פגיעה ישירה. לאחר תקופת השיקום שב למסלול לימודיו בישיבה, ובהמשך הוסמך לרבנות וקיבל תעודת כושר לרב עיר מטעם הרבנות הראשית לישראל.
לאחר שסיים תקופה של ארבע שנות הוראה בישיבה התיכונית נתיב מאיר בירושלים עבר לשמש כראש ישיבת בני עקיבא רעננה במשך שש שנים. שימש כרב קהילת "לכו נרננה" ברעננה, קהילה פעילה בת כ-150 משפחות. כיום רב הקהילה הוא הרב יעקב מאיר. הקים את בית המדרש הקהילתי "ראשית" המארגן פעילות תורנית ענפה המיועדת לכל סוגי האוכלוסייה הגרה ברעננה, דתיים וחילוניים גם יחד וכן שבתות של תורה. כמו כן הוא עומד בראש בית המדרש במכללת שערי משפט ורב קהילת "עדת בני-ישראל המאוחדת" וקהילת "עלומים" ברעננה ביחד עם הרב שלמה אישון. הגיש בעבר תוכנית רדיו יומית ברדיו קול חי, סביב נושאים בפרשת השבוע ובדף יומי.
טל בר-ניב

ביוגרפיה

בר-ניב סיים את לימודי התואר הראשון והשני בהצטיינות יתרה בקונסרבטוריון הישראלי למוזיקה תל אביב. הוא ניגן בתזמורת הפילהרמונית הישראלית הצעירה של התזמורת הפילהרמונית הישראלית תחת שרביטם של מנצחים ידועי שם, בהם קורט מזור, קורט זנדרלינג, יורי טמירקנוב, זובין מהטה ואחרים, הן בישראל והן ברחבי העולם.
לאחר מכן יצא לארצות הברית, שם המשיך את לימודיו באוניברסיטת דרום קליפורניה בלוס אנג'לס וקיבל תואר דוקטור בחצוצרה ובניצוח. בתקופת לימודיו בקליפורניה ניגן כחצוצרן ראשי בתזמורת הצעירה מייסודו של מהלי מהטה. בארץ ניגן עם תזמורות וכן עם אנסמבל קפריזמה ואנסמבל מוזיקה נובה.
בר-ניב עוסק גם בהוראת חצוצרה ובהדרכת הרכבים בקונסרבטוריון שטריקר וברמת השרון.
טל בר-ניב הוא בנו של הפסנתרן רמי בר-ניב ומרבה להופיע עמו ברסיטלים.
כיום משמש כחצוצרן ראשי בסינפונייטה הישראלית באר שבע.
עלי בייבי

עֲלֵי בֶּיְבִּי (על פי האקדמיה ללשון העברית: עַלְעַלִּים) הוא השם המסחרי שניתן לתערובת של עלי מאכל צעירים, המכילים בדרך כלל עלי רוקט (ארוגולה), גרגיר הנחלים, מיזונה, סלק עלים אדום או תרד.
לתערובת עלי בייבי טריים יש טעם רענן, ולחלק מהתערובות יש גוון חרדלי פיקנטי. משתמשים בעלי בייבי בעיקר להכנת סלט ירוק, בדרך כלל עם חסה וירקות נוספים. כמו כן, משתמשים בו כמצע לתבשילים שונים, בזמן ההגשה.
ניקו אולסק

קריירה

אולסק נולד למשפחה יהודית בבואנוס איירס בירת ארגנטינה, ובגיל 12 עבר עם משפחתו לארצות הברית וגדל בבוקה רטון שבפלורידה. אולסק התחיל לשחק כדורגל בגיל 14, ובגיל 19 התחיל ללמוד כלכלה באוניברסיטת בלמונט ובמקביל שיחק בקבוצת הכדורגל של האוניברסיטה בלמונט ברוינס בליגת המכללות.
בקיץ 2014 עלה אולסק לישראל במסגרת פרויקט תגלית, ולאחר שנבחן בקבוצת הפועל רמת השרון חתם במכבי יפו מליגה א' דרום, בהמלצתו של גיא עזורי. ב-12 בספטמבר 2014 ערך אולסק את הופעת הבכורה שלו בקבוצה, בניצחון 5–1 על הפועל מחנה יהודה במסגרת גביע המדינה. ב-6 בפברואר 2015 הבקיע את שער הבכורה שלו בקבוצה, בהפסד 1–3 לסקציה נס ציונה.
בקיץ 2015 חתם אולסק בהפועל רמת השרון מהליגה הלאומית. ב-14 באוגוסט ערך את הופעת הבכורה שלו בקבוצה, כשפתח בהרכב בניצחון 2–1 על הפועל רמת גן במסגרת גביע הטוטו, ובליגה ערך 32 הופעות בעונת 2015/2016.
ב-7 ביולי 2016 חתם אולסק במכבי נתניה, לאחר שירדה לליגה הלאומית. ב-5 באוגוסט ערך את הופעת הבכורה שלו בקבוצה, במשחק מול הפועל רמת השרון בגביע הטוטו שהסתיים בתיקו 1–1. ב-18 בנובמבר 2016 הבקיע את שער הבכורה שלו בקבוצה, בניצחון 2–0 על הפועל רמת השרון. בסך הכל כבש אולסק שני שערים ב-29 הופעות בעונת 2016/2017, והיה שותף להעפלתה של הקבוצה בחזרה לליגת העל, אף על פי שפתחה את העונה עם מינוס 9 נקודות.
ב-19 באוגוסט 2017 ערך אולסק את הופעת הבכורה שלו בליגת העל, כשנכנס כמחליף בתיקו 1–1 נגד הפועל באר שבע. ב-14 באפריל 2018 הבקיע את שער הבכורה שלו בליגת העל, בניצחון 4–1 על בני יהודה. בסך הכל ערך 35 הופעות ליגה בעונת 2017/2018, והיה שותף לעונה מוצלחת של הקבוצה שסיימה במקום החמישי בטבלה. בעונת 2018/2019 כבש שער אחד ב-29 הופעות ליגה, כאשר הקבוצה סיימה במקום הרביעי והגיעה לגמר גביע המדינה.
תום פרנץ

ביוגרפיה

נולד בשם תומאס פרנץ למנפרד וקארן, משפחה נוצרית-קתולית וגדל בעיר קלן שבגרמניה. בגיל 15 כשפגש בבית הספר לראשונה ישראלים במסגרת חילופי סטודנטים, נמשך אל הישראליוּת ובשנת 1990 הגיע לארץ לשירות לאומי כמתנדב בבית חולים ומסייע לניצולי שואה. לאחר מכן שב לגרמניה ולמד משפטים וכלכלה באוניברסיטת קלן, השלים שני תארים (כולל הסמכה לשופט) ואף החל לעבוד במשרד עורכי דין. בשנת 2005 שב לישראל ועבר תהליך של גיור שנמשך כשנתיים וחצי, בו החל לשמור מצוות ושבת. לאחר מכן, הכיר את דנה הדרי ממשפחה חילונית, התחתנו, והיא אף התחזקה בעקבותיו בדת.

קריירה

בשנת 2013 השתתף בתוכנית הריאליטי "מאסטר שף" וזכה בה במקום הראשון.
כיום הוא מנחה סדנאות בנושא אוכל וקולינריה ובשנת 2014 הוציא לאור את ספר הבישול שלו בגרמניה, שווייץ ואוסטריה ששמו "So schmeckt Israel" (זהו טעמה של ישראל)- המבוסס על אוכל כשר וישראלי. הספר מכיל למעלה מ-60 מתכונים, לצידם הסיפור האישי של פרנץ. הספר הפך לרב מכר באירופה ונבחר להשתתף בתחרות העולמית לספרי בישול בבייג'ינג שנערכה במאי 2014.
בשנת 2014 החל להגיש גם יחד עם אילנית לוי את תוכנית הבישול "טעמים" בערוץ 20.

חיים אישיים

הוא נשוי לדנה, אב לארבעה ומתגורר ברעננה.
ענבל שמש

ביוגרפיה

ענבל נולדה בחיפה. היא בוגרת בית הספר ליאו בק בעיר.
מילדותה עסקה בתחומים התנדבותיים ובספורט. שמש החלה את אימוני הג'ודו שהייתה ילדה בת 4, ובשנת 2011 היא החלה את קריירת הג'ודו שלה כשהצטרפה למועדון הג'ודו של מכבי חיפה, וחברה לנבחרת ישראל לג'ודו משנת 2011.
בשנת 2016 זכתה בהישג המשמעותי הראשון שלה, כאשר זכתה במדליית הארד באליפות אירופה (עד גיל 21) בג'ודו שנערכה במלאגה, ספרד.
בשנת 2013 זכתה בתואר אלופת ישראל לקדטיות (עד גיל 18), במקום הראשון בסבב גביע אירופה לקדטים בקרואטיה, במקום ראשון בסבב גביע אירופה לקדטים בפורטוגל ובמקום השלישי באליפות אירופה לקדטים בטלאין.
בשנת 2014 היא זכתה בתואר אלופת ישראל לנוער בג'ודו (עד גיל 21), היא דורגה במקום החמישי בסבב גביע אירופה לג'וניור בפולין, ובמקום החמישי בסבב גביע אירופה לג'וניור בצ'כיה.
ב 2015, זכתה במקום הרשון בגביע אירופה בבלגיה בתחרות הבוגרות, בתואר אלופת ישראל לג'וניור, במקום השני בסבבי גביע אירופה ביוון וספרד, במקום השלישי בסבב גביע אירופה אוסטריה, ובמקום השלישי באליפות אירופה לג'וניור שנערכה בספרד.
בשנת 2016 זכתה במקום ראשון בסבב גביע אירופה בבלגיה- תחרות בוגרות, בתואר אלופת ישראל ג'וניור, במקום שני בסבב גביע אירופה, אתונה, יוון, במקום שני בסבב גביע אירופה בלה קורונה, ספרד, במקום שלישי בסבב גביע אירופה היוקרתי בלייבניץ, אוסטריה ובמקום שלישי באליפות אירופה לג'וניור- מלגה.
בינואר 2017 זכתה ענבל במקום הראשון באליפות ישראל בג'ודו לנשים (עד 63 ק"ג), וביולי אותה השנה זכתה ענבל במדלית זהב במכביה ה 20 . באותו החודש זכתה ענבל במדליית הכסף באליפות אירופה הפתוחה שנערכה במינסק, בלארוס, שמהווה ניקוד חשוב בדרכה לאולימפיאדת טוקיו 2020.
בנובמבר 2018 זכתה במדליית ארד באליפות אירופה עד גיל 23 לאחר שגברה בקרב על הישראלית פז לייבל.
בחודש מרץ 2018 זכתה ענבל במדליית הזהב בתחרות מסבב אירופה הפתוחה בורשה, פולין. כשבוע לאחר מכן זכתה במדליית הארד בגראנד פרי אגאדיר, מרוקו. בחודש ספטמבר 2018 זכתה במדליית הזהב בתחרות גביע אירופה בברטיסלאבה, סלובקיה. באוקטובר 2018 במדליית ארד בגביע אירופה מאלגה, ספרד. בחודש נובמבר 2018 זכתה במדליית ארד באליפות אירופה עד גיל 23. (המדליה השלישית שלה באליפויות אירופה אחרי הזכייה בארד באליפות אירופה עד גיל 18 ועד גיל 21). 
בחודש ינואר 2019 זכתה במקום השני בגרנד פרי תל אביב שהעניק לה נקודות חשובות בדרכה לאולימפיאדה. 
במקביל לגודו ענבל סטודנטית להנדסה תעשייה וניהול באוניברסיטה הפתוחה.
שמואל מחרובסקי

ביוגרפיה

שמואל מחרובסקי נולד וגדל בתל אביב בשכונת סומייל. בתחילת שנות ה-50 היה שחקן כדורסל בקבוצת ברית מכבי עתיד. ב-1960 מונה למנהל קבוצת הכדורסל של מכבי תל אביב. בשנים אלה החלה מכבי תל אביב לשחק גם באירופה.
בעת כהונתו בהנהלת הקבוצה זכתה מכבי תל אביב בשני גביעי אירופה לאלופות, פעם אחת בגביע הבין יבשתי, 27 פעמים באליפות המדינה, ו-23 פעמים בגביע המדינה. הוא שימש בתפקידו בהתנדבות במשך שלושה עשורים, עד שנת 1992, וכשפרש הוחלף על ידי מוני פנאן. לאחר עזיבתו הקים את משרד הפרסום שמלוק-רבן בשותפות עם איש הפרסום רן רבן. ב-1999 רכשה חברת מקאן אריקסון חלק ממשרד הפרסום, שלימים נקרא שמלוק-רבן-גולני. במסגרת העסקה מכר מחרובסקי את כל מניותיו בחברה.
בגיל 45 התחתן והיה נשוי לזמן קצר.
נפטר ב-5 בפברואר 2019. הלוויתו נערכה בבית העלמין קריית שאול.
PADI

PADI -‏ Professional Association of Diving Istructors (אגודה מקצועית של מדריכי צלילה) האגודה המקצועית הגדולה בעולם לצלילה ספורטיבית, וארגון המכשיר צוללים אשר הוקם בשנת 1966 על ידי ג'ון קרונין וראלף אריקסון.
קרונין במקור היה מדריך מטעם NAUI, אשר החליט להקים ארגון משלו יחד עם אריקסון, ולחלק את ההכשרה למספר קורסים בניגוד לקורס אחד כללי אשר היה נהוג באותה תקופה.
PADI מציעים קורסים ברמות שונות, החל מקורסי הבסיס (צולל מים פתוחים) ועד לרמות הגבוהות (Master Scuba Diver) וכמו כן מגוון של הסמכות הדרכה שונות. כמו כן דרך ארגון האח DSAT ניתן לעשות קורסי צלילה טכנית, כגון צלילות דקומפרסיה צלילת טרימיקס וערבוב גזים.
שיטת הלימוד של PADI מחלקת את הקורס למספר יעדים נדרשים הנחלקים לתאוריה ולפיתוח מיומנויות. התאוריה מועברת בעיקר באמצעות לימוד עצמי, אם זה באמצעות קריאה בחוברות הלימוד או באמצעות תוכנות מחשב וצפייה בסרטוני הדרכה. וידוא רמת בקיאות התלמיד בחומר התאורטי נעשית על ידי המדריך באמצעות רענוני ידע, והמיומנויות המעשית נבדקות בצלילות במים מוגנים (בריכה או מים רדודים). בסיומו של כל קורס מונפקת לכל תלמיד תעודת הסמכה.
PADI חבר ב-World Recreational Scuba Training Council
אנטי-מלך

אנטי-מלך (בגרמנית: Gegenkönig) הוא אציל המייעד את עצמו להיות מלך, או המיועד לכך בידי אחרים, בשל טענה לכתר או מאבק עם מלך או שליט מכהן. 
אנטי-מלכים נמצאים בעיקר במונרכיות שבהן המלך נבחר ולא בכאלה שבהן המלוכה עוברת בירושה (כגון אנגליה וצרפת). המבקשים להחליף מלך קיים במונרכיה ירושתית נקראים בדרך כלל "טוענים לכתר". המונח "אנטי-מלך" נפוץ בפוליטיקה של האימפריה הרומית הקדושה. מונח זה דומה ל"אנטי-אפיפיור" - מועמד יריב לתפקיד האפיפיור - ואכן שתי התופעות קשורות זו לזו; כשם שמלכים גרמנים וקיסרים קידמו אנטי-אפיפיורים כנגד אפיפיורים חלשים שאיתם היו מסוכסכים, כך אפיפיורים קידמו אנטי-מלכים כנגד מלכים או קיסרים עמם היו מסוכסכים או חלוקים בדעות.
מספר אנטי-מלכים הצליחו לזכות בכתר והוכרו כשליטים החוקיים, בהם: הקיסר קונרד השלישי, פרידריך השני וקרל הרביעי. מעמדן של דמויות אחרות (כגון הנרי השני, דוכס בוואריה) כ"אנטי-מלכים" שנוי במחלוקת עד ימים אלה. מלבד באימפריה הרומית הקדושה, אנטי-מלכים היו קיימים גם בבוהמיה ובהונגריה.
שרקרק ארגמני

מאפיינים

השרקרק מצוי בסוואנות באפריקה שמתחת לקו המשווה בקוואזולו-נטאל, נמיביה, גבון, הרפובליקה הדמוקרטית של קונגו ובקניה.
זוהי עוף צבעוני, כמו רוב השרקרקים; צבע נוצותיה אדום-ורוד וראש וקצוות כנפיים כחולים בהירים. המקור שחור ופס לכהה עובר על העיניים. לזנב שני דגלי נוצות ארוכים.
השרקרקים מקננים על אבני חול או עפר בגדות נהר ושפכי נהרות, בהם הם מתקבצים בלהקות גדולות ויוצרים, על ידי קדיחה עם מקורם הארוך, מחילה ארוכה ובה הנקבה מטילה 2–5 ביצים שמוגנות מטורפים. השרקרקים האדומים נודדים לזימבבואה בין אוגוסט לנובמבר ומשם לדרום אפריקה לחודשי הקיץ. בסוף הקיץ הם חוזרים לאזור המשווני.
הטרף העיקרי של השרקרקים הארגמניים הוא דבורים, אותם הם צדים על ידי מקורם הגדול והריגה על ידי חבטה לצד הענפים ואז שפשוף העוקץ מהדבורה. הם צופים בדבורים ובחרקים מעמדות תצפית שכוללות חיות אפריקניות נפוצות כמו אנטילופות, יענים, זברות וג'ירפות ואפילו מגבה של החוברה האפריקנית. פילים אפריקני המבריחים חרקים גם מושכים להקות שרקרקים. בנוסף הם נמשכים לשריפות טבע המניסות מאות חרקים מהאדמה והשרקרקים מתבייתים עליהם. הם גם חוטפים החרקים שבורחים מחיות אחרות או אפילו ממכוניות נוסעות.
יוסף שמן

הרב יוסף שֶמֶן (נקרא "שַמַן"; תימן, ה'תרנ"ח - ישראל, י"ב בניסן ה'תשכ"א) היה רב, דיין וסופר סת"ם. הרב הראשון של המושב תעוז (בית סוסין) ורבה הראשי הספרדי הראשון של העיר הרצליה.

ילדותו

נולד בעיר צנעא בירת תימן לרבי שלום שמן. בהיותו בן 7 נתייתם מאביו ועוד קודם לכן נפטר אחיו הגדול, בלא שהותיר אחריו בנים. על פי ההלכה לא יכלה אשת אחיו להינשא, עד שאחיו ייבם אותה, לפיכך המתינה לו היבמה תוך כדי שהיא מסייעת לאמו בגידולו.
למד אצל רבה הראשי של יהדות תימן וראב"ד העיר צנעא, מארי יחיא יצחק הלוי שהיה בעצמו תלמיד של אביו הרב שלום שכיהן בראשות הישיבה הכללית בבית הכנסת "בית צאלח". עם השנים הפך לתלמידו המובהק.
לאחר כעשרים שנות נישואין נפטרה רעייתו הראשונה, לולווה לבית צאלח אלג'יילי מבלי להותיר אחריה צאצאים. בשנת ה'תש"ד נשא את אשתו השנייה שמעה (שושנה) לבית אלנדאף, שילדה שלושה בנים ובת.

פעילותו התורנית

כאשר נעדר הרב יחיא יצחק הלוי היה הרב שמן ממלא את מקומו. משרתו הרשמית הראשונה הייתה רבנות "כניס בית אַל'דְמַארִי" בצנעא.
לאחר חלוקת בתי הכנסת, מונה לרב קהילת "כניס בית אַל'רֵיעַאנִי". לימד שיעורי תורה לפנות בוקר ובשעות הערב. כאשר צר המקום בבית הכנסת הוא הורחב.
הרב יחיא יצחק הלוי צירפו לדון עמו בבית הדין. נודע גם כסופר סת"ם. רבה הראשי האחרון של תימן הרב עמרם קורח לא ערך גט, בטרם אישרו הרב שמן]. עסק למחייתו כשען, עבודה שלה הקדיש כשעה אחת ביום]. עקב מקרה הכרוך במקצועו זה נאסר בבית הסוהר חמישה עשר יום ונגזר עליו גזר דין מוות. התקיימו עצרות תפילה למען הצלתו והוא ניצל לבסוף לאחר השתדלויות אצל האימאם.
שלח מכתבים אל מחוץ לתימן, ובהם ידיעות מהנעשה בה ובקשת תמיכה בעניי צנעא ותימן. חלקם התפרסם בעתונות התקופה. מכתבים אלו ופעילות זו הביאה לתמיכה כספית משמעותית]. היה גורם חשוב בעליית יהודי תימן לישראל]. פעל להברחת יתומים אל מחוץ לתימן, על מנת להצילם מחרב האסלאם, על אף שהדבר היה כרוך בסכנת נפשות].

עלייתו ארצה תפקידיו ופטירתו

בי"ח באלול ה'תש"ט (1949), עלה לישראל. התגורר כשנה במעברת תלפיות, שבה שימש כרב. בחודש אב ה'תש"י נתמנה לרב המושב תעוז. בה'תשי"ז מונה לרבה של הרצליה, עד לפטירתו.
נפטר בי"ב בניסן ה'תשכ"א והוא בן 63, ונטמן על פי צוואתו בבית העלמין הר המנוחות בירושלים.

צאצאיו

בנו הרב אברהם שמן היה דיין בבית הדין הרבני ברחובות וכיום אב"ד באשדוד. בנו הרב ציון הוא רב בית כנסת באשדוד. בן נוסף, הרב שלום, הוא רב קהילת מבקשי תורה באשדוד.
יואל ריפל

יואל ריפל הוא עורך דין, הומוריסטן, סטנדאפיסט ותמלילן ישראלי.

קורות חיים

ריפל נולד ב-1948 בחבל בוקובינה, ברומניה ועלה ארצה עם משפחתו בשנת 1961, גרו שנתיים בקרית ים שם למד ריפל בכיתות ז'-ח' בבית הספר היסודי "זבולון" והתיישבו בפתח תקווה. הוא למד משפטים והתחיל לכתוב סאטירה בעיתון הסטודנטים "יתוש".
סיים לימודי משפטים באוניברסיטת תל אביב ופתח משרד עורכי דין בפתח תקווה, משרד המתמחה בתחום המעמד האישי. בהמשך עבר המשרד לתל אביב ולאחר מכן לרמת גן.
ריפל כתב שירים ומערכונים לכוכבי בידור רבים וביניהם: דודו טופז, חנה לסלאו, מיקי קם, ציפי שביט, טוביה צפיר, דובי גל, ספי ריבלין, דודו דותן, יגאל בשן, יהורם גאון, להקות צבאיות, שוקולד מנטה מסטיק, דורי בן זאב ועוד.
השתתף בתוכניות טלוויזיה פופולריות ושעשועוני בידור דוגמת "תשע בריבוע", "זה הסוד שלי", "זהו זה!" ועוד. על השתתפותו בתוכנית הרדיו "לצון נופל על לצון" זכה בפרס רשות השידור.
השיר הידוע ביותר שכתב הוא "לילה בלי כוכב" ללחן של עוזי חיטמן בביצוע שימי תבורי.
במרץ 2014 יצא לאור את ספרו ההומוריסטי "אנחנו הרומנים". ב-2015 יצא לאור ספרו "אנחנו הישראלים".
יואל ריפל נשוי ולו 3 בנות. בתו תמר ריפל מנור משמשת עיתונאית ועורכת בעיתון "ישראל היום" וכתבת ושדרנית בערוץ הספורט וברדיו חיפה. יואל ריפל מתגורר בתל אביב.
הסכם גוליסטן

הסכם גוליסטן (רוסית: Гюлистанский договор, פרסית: عهدنامه گلستان) היה הסכם שלום שנחתם בין האימפריה הרוסית לבין האימפריה הפרסית (سلسله قاجاریه), ב-24 באוקטובר 1813, בכפר גוליסטן שבנגורנו קרבאך אזרבייג'ן, כתוצאה ממלחמת רוסיה-פרס (1813-1804). 
עם נפילת העיירה האזרית לנקראן לידי הגנרל פיוטר קוטליארייבסקי (Пётр Семёнович Котляревский), ב-1 בינואר 1813, הואץ המשא ומתן לשלום בין האימפריות. טיוטת ההסכם הוכנה על ידי הדיפלומט הבריטי סר. גור אואוסליי, ששימש כמתווך והפעיל השפעה רבה בחצר הפרסית. בסופו של דבר, נחתם ההסכם, בעל 11 פרקים, על ידי ניקולאי פיודורביץ' רטישייב מהצד הרוסי וחאג'י מירזא חסן ח'אן מהצד הפרסי.

משמעות ההסכם

איראן באופן רשמי רואה בהסכם זה ובהסכם שבא אחריו, הסכם טורקמנצ'אי, כאחד מההסכמים המשפילים ביותר שנחתמו אי פעם. להסכם זה גם מייחסים האיראנים כסיבה הראשית לנפילתו של פתח עלי שאה קאג'אר, שנזכר בהיסטוריה של איראן כאחד  השליטים הלא מוכשרים ביותר. 

ההיסטוריונים באזרבייג'ן מציינים כי כבר משנת 1795 שאפה קרבאך חאנתה, המקום בו נחתם ההסכם, לעצמאות במדיניות החוץ שלה. 
איברהים ח'ליל ח'אן , הואלי (والي)  של קרבאך, החושש לעצמאות ארצו, הזהיר את הסולטאן סלים השלישי מבית אע'א מוחמד ח'אן קאג'אר, משאיפתו לכיבוש אזרבייג'ן ומאוחר יותר הקרבאכים, ירוואן וגאורגיה. באותה שנה מוחמד ח'אן, החכים של ירוואן, כתב לאע'א מוחמד, והזהיר אותו מה"תוקפנות" שלו, וביקש את הגנת העות'מאנים.
— מוחמד רזא נסירי
היסטוריונים של האימפריה הרוסית מציינים כי העמקת כיבושי רוסיה בשטחי הקווקז הביאה לאוכלוסייתה, במקום פלישות קבועות של הפרסים והעות'מאנים, שחרור של המדינות הנוצריות מהדיכוי האיסלאמי, ופתיחת עידן של שנות שלום יחסיות ויציבות כלכלית.
גארי גרובס

קריירה

גרובס הופיע במספר סרטי קולנוע ותוכניות טלוויזיה, לרבות גילום תפקידו של התובע המיוחד אל אוסר, בסרטו של אוליבר סטון JFK תיק פתוח.
בשנת 1988 גילם את דמותו של ג'ורג' ראסל במיני סדרה מבית היוצר של עולמו המופלא של דיסני בשם "Davy Crockett: Rainbow in the Thunder" בכיכובו של טים דאניגן.
בשנות ה-90 גרובס גילם שני תפקידים ראויים לציון (אם כי קצרי מועד) בטלוויזיה, שניהם בתפקיד אורח חוזר. בסדרה "להתבגר ולהתגבר" הוא גילם את דמותו של ג'ורג' בראוור, אביו האבוד של לוק בראוור (לאונרדו דיקפריו); בסדרה "ויל וגרייס" הוא גילם את דמותו של הארלן פולק, הלקוח מספר אחד של ויל טרומן (אריק מקורמק), בעונות הראשונה והשנייה בלבד.
בסרט הקולנוע "Double Take" משנת 2001 גרובס שיחק את התפקיד של סוכן ה-CIA טימותי ג'ארט מק'רידי. בשנת 2006 הופיע בתפקיד חוזר, כגורדון בולט, בעונה הרביעית והאחרונה של סדרת הנוער "The O.C".
כמו כן, גרובס הופיע במספר הופעות קמאו בסדרה "אנג'ל" של רשת WB כרוג'ר, אביה של פרד בורקל (איימי אקר). הוא מופיע בתפקיד אורח חוזר בסדרה "Treme" כריצ'רד דסאוטל, אביה של השף ג'נט דסאוטל (קים דיקנס).
בשנת 2010 שיחק בדרמת התבגרות "נערה מלוכלכת" בכיכובה של ג'ונו טמפל, ושיחק בקומדיה הטלוויזיונית "נקמת השושבינות" שעלתה ברשת ABC. בשנת 2011 שיחק בסרט "מרדי גרא: חופשת אביב". בשנת 2012 שיחק בסרט המדע בדיוני "באטלשיפ" בבימויו של פיטר ברג, בהשתתפות ריהאנה וליאם ניסן. בשנת 2013 שיחק לצד קולין פירת' וריס וית'רספון בסרט הפשע "קשר שטני" של הבמאי אטום אגויאן. ב-2014 שיחק בסרט הפשע "הנותרים" בכיכוב של ניקולס קייג'.

חייו האישיים

גרובס מתגורר כיום (דצמבר 2013)  בהאטיסבורג, מיסיסיפי, עם אשתו, גלנדה, ושני ילדיו, מולי ולוגן.